Een sterf, talle beseer toe taxi omslaanDie ongeluk het in die omgewing van Nasrec gebeur. (Foto: ER24) Een persoon is dood en tien ander beseer toe ŉ taxi Dinsdag vroegoggend op die N17 naby Nasrec in Gauteng omgeslaan het. Russel Meiring, woordvoerder van ER24, sê paramedici van verskeie nooddienste was kort na 08:30 op die toneel waar die minibus op die sykant in die noodbaan gelê het. “Een persoon was vasgepen onder die taxi, terwyl verskeie ander langs die pad gesit het,” sê Meiring. Die slagoffer wat onder die wrak vasgekeer was, het veelvuldige beserings opgedoen en is op die toneel dood verklaar. “Die tien ander pasiënte het ligte tot matige beserings opgedoen. Hulle is behandel en deur verskeie [nood-]dienste na nabygeleë hospitale geneem.”